**Zápisnica zo zasadnutia komisie ochrany ŽP pri MsZ v Šamoríne**

**zo dňa 04.11.2022**

**Prítomní:** Mgr. Domsitz Márton, Czafik Ladislav, Ing. Élesztős Pavel PhD., Ing. Pörsök Mária, PhDr. Bott Domonkos Lívia, Mezey László, **Ing.** **Kocsis Arnold, Mgr. Veres Gábor.**

Zasadnutie otvoril predseda komisie p. Mgr. Domsitz. Jediným bodom zasadnutia komisie bol vyhodnotenie pripomienok k návrhu VZN mesta Šamorín č. 12/2022 o čistote mesta a ochrane verejného poriadku, ktorý bol vyvesený na úradnej tabuli mesta resp. bol zverejnený na internetovej adrese mesta dňa 24.10.2022. Pripomienky k návrhu VZN boli predložené v stanovenej lehote do 03.11.2022. Na základe zverejnenej informácie na webovej stránke mesta k predmetnému návrhu VZN predložil svoje pripomienky OZ Moderný Šamorín pre všetkých so sídlom Gazdovský rad 7/A, 931 01 Šamorín v zastúpení JUDr. Mgr. Ondreja Chrena:

* k § 5 ods. 1 písm. t) návrhu VZN

V záujme zabezpečenia zdravého životného prostredia a vzhľadu územia mesta je na verejných priestranstvách zakázané uskutočňovať hromadné akcie bez súhlasu mesta.

Podľa § 1 ods. 4 zákona č. 84/1990 Zb. o zhromažďovacom práve v znení neskorších predpisov na zhromaždenie nie je potrebné predchádzajúce povolenie štátneho orgánu.

V zmysle § 5 zákona č. 84/1990 Zb. je povinnosťou zvolávateľa zhromaždenie písomne oznámiť obci, avšak zo žiadneho ustanovenia tohto zákona nevyplýva oprávnenie obce (mesta) vyjadriť s písomným oznámením o zvolaní zhromaždenia súhlas. Obec (mesto) je však oprávnená ohlásené zhromaždenie zo zákonom presne vymedzených dôvodov zakázať.

Z citovaných ustanovení zákona č. 84/1990 Zb. vyplýva, že konanie verejného zhromaždenia (v zmysle VZN hromadnej akcie) nie je možné podmieňovať súhlasom mesta, preto navrhujeme toto ustanovenie návrhu VZN upraviť tak, aby nebolo v rozpore so zákonom č. 84/1990 Zb.

* k § 8 ods. 3 návrhu VZN

Všetky osoby sú povinné zachovávať celoročne nočný kľud v čase medzi 22.00 hod. a 6.00 hod., okrem posledného a prvého dňa v roku a pri konaní kultúrnych alebo spoločenských akcií so súhlasom mesta.

V letných mesiacoch sa v centre mesta aj v lesoparku Pomlé koná viacero akcií, predovšetkým koncertov, ktoré svojim hlukom rušia nočný kľud.

Z uvedeného dôvodu navrhujeme upravenie výnimky z povinnosti zachovávať celoročne nočný kľud tak, aby bolo mesto povinné vopred oboznámiť obyvateľov o konaní takýchto akcií aj s uvedením času, počas ktorého v súvislosti s takouto akciou nebude zachovaný nočný kľud.

*Pripomienky, ktoré boli predkladané v stanovenej lehote, vyhodnotila komisia dňa 04.11.2022 nasledovne:*

1. *Pripomienka nebola akceptovaná z dôvodu, že v prípade ak oznámi zvolávateľ hromadné podujatie mestu a mesto ho nezakáže máme za to že s tým súhlasí.*
2. *Pripomienka nebola akceptovaná z dôvodu, že mesto neudeľuje výnimky a v prípade oznámenia o konaní podujatí v meste, informuje o týchto obvyklým spôsobom.*

Nakoľko neboli predložené ďalšie otázky na prerokovanie, predseda poďakoval prítomným za účasť.

Mgr. Márton Domsitz, predseda

Zapísal: Ing. Kocsis